KIRJALLINEN KYSYMYS P-3643/00

esittäjä(t): Rijk van Dam (EDD) komissiolle

(17. marraskuuta 2000)

Aihe: Yhteisön tuki palestiinalaisten koulujen oppikirjojen julkaisemiselle

Palestiinan viranomaiset ovat pystyneet ensimmäisen kerran tuottamaan oman oppimateriaalinsa. Julkaisemisen on tehnyt mahdolliseksi Euroopan unionin myöntämä tuki, joka koskee ensimmäisen ja kuudennen luokan oppikirjoja (67 ja 1112-vuotiaita lapsia). Yhteisön tuen järjestelyt olivat Italian konsulin, Gianni Ghisin vastuulla. Huolimatta siitä, että oli sovittu, että konsuli voi tarkastaa kirjojen tekstit ennen niiden julkaisemista, hänelle ei annettu mahdollisuutta tutustua teksteihin. Kirjat sisältävät juutalaisvastaisia kirjoituksia. Historian ja maantieteen kirjoissa on karttoja, joissa koko Israel on korvattu Palestiinalla sekä useita kohtia, joissa palestiinalaisia lapsia yllytetään vapauttamaan koko Jerusalem ja koko Palestiina.

Miten komissio on reagoinut Palestiinan viranomaisille sen johdosta, että nämä jättivät noudattamatta tehdyn sopimuksen kieltäytymällä antamasta lupaa tutustua koulukirjoihin ennen niiden julkaisemista?

Eikö komissio katso, että sen tulee vaatia kyseisten juutalaisvastaisten kohtien poistamista kirjoista?

Mihin toimiin komissio on ryhtynyt varmistaakseen, ettei tapaus toistu ja salliiko se, että sopimuksia rikotaan, vai peritäänkö kyseisenlaisissa tapauksissa myönnetty tuki takaisin?

Christopher Pattenin komission puolesta antama yhteinen vastaus kirjallisiin kysymyksiin P-3612/00, P-3643/00 ja E-3652/00

(12. joulukuuta 2000)

Komissio ei hyväksy sitä, että koulutusjärjestelmää yritetään käyttää suvaitsemattomuuden edistämisen välineenä tai Lähi-idän rauhaan pyrkivien osapuolten saavuttaman edistyksen esteenä. Erityisen valitettavaa on, että koululaiset voivat joutua alttiiksi suvaitsemattomuudelle ja keskinäisen ymmärryksen puutteelle, olipa kyse sitten mistä tahansa selkkauksen osapuolesta.

Yksikään komission rahoittama palestiinalaishallintoa tukeva hanke ei ole koskenut koulukirjojen tekemistä tai jakelua. Palestiinalaishallinto ei ole myöskään koskaan pyytänyt rahoitusta opetussuunnitelmille tai oppikirjoille. Koulutusjärjestelmään suunnattu tuki on keskittynyt pääasiassa perusrakenteisiin, koulujen ja koulukirjastojen välineistöön ja koulujen juoksevien kustannusten (palkat, ruokalat jne.) suoraan tukemiseen. Komissiolla ole oikeutta valvoa jäsenvaltioiden kahdenvälisten sopimusten perusteella rahoittamia hankkeita tai puuttua niihin, joten asiaa olisi tiedusteltava kultakin jäsenvaltiolta erikseen.

Komissio on aina keskittänyt tukensa rauhan, suvaitsevaisuuden ja ihmisoikeuksien edistämiseen Lähi-idässä. Yhteisön ja palestiinalaishallinnon väliaikaisen assosiaatiosopimuksen 2 artiklassa todetaankin selvästi, että osapuolten yhteistyö perustuu kansanvallan periaatteiden ja perusluonteisten ihmisoikeuksien kunnioittamiseen, sellaisina kuin ne on vahvistettu ihmisoikeuksien yleismaailmallisessa julistuksessa, mikä ohjaa osapuolten sisä- ja ulkopolitiikkaa. Tässä yhteydessä komissio on viime vuosien aikana rahoittanut useita hankkeita, joiden tavoitteena on edistää israelilaisten ja palestiinalaisten nuorten kanssakäymistä, esimerkiksi kulttuurien välistä vuoropuhelua edistäviä tapaamisia ja yhteistä nuoriso-ohjaajakoulutusta.